title: Regulamentul de Punere în Aplicare (UE) 2020/206 al Comisiei din 14 februarie 2020 de autorizare a introducerii pe piață a pulpei de fructe, a sucului cu pulpă și a sucului concentrat cu pulpă de Theobroma cacao L. ca aliment tradițional provenit dintr-o țară terță, în temeiul Regulamentului (UE) 2015/2283 al Parlamentului European și al Consiliului, și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE)

text:
                  17.2.2020

                  RO

                  Jurnalul Oficial al Uniunii Europene

                  L 43/66

         REGULAMENTUL DE PUNERE ÎN APLICARE (UE) 2020/206 AL COMISIEI
         din 14 februarie 2020
         de autorizare a introducerii pe piață a pulpei de fructe, a sucului cu pulpă și a sucului concentrat cu pulpă de Theobroma cacao L. ca aliment tradițional provenit dintr-o țară terță, în temeiul Regulamentului (UE) 2015/2283 al Parlamentului European și al Consiliului, și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 și a Regulamentului (CE) nr. 1852/2001 al Comisiei (1), în special articolul 15 alineatul (4),
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii. Un aliment tradițional provenit dintr-o țară terță este un aliment nou în conformitate cu definiția de la articolul 3 din Regulamentul (UE) 2015/2283.

                     (2)

                     Regulamentul de punere în aplicare (UE) 2017/2468 al Comisiei (2) stabilește cerințele administrative și științifice privind alimentele tradiționale provenite din țări terțe.

                     (3)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (3) în care a fost stabilită o listă a Uniunii conținând alimentele noi autorizate.

                     (4)

                     În temeiul articolului 15 alineatul (4) din Regulamentul (UE) 2015/2283, Comisia trebuie să decidă cu privire la autorizarea și introducerea pe piața Uniunii a unui aliment tradițional provenit dintr-o țară terță.

                     (5)

                     La 30 ianuarie 2019 și la 28 martie 2019, societățile Nestec York Ltd. și Cabosse Naturals NV. (denumite în continuare „solicitanții”) au prezentat Comisiei o notificare a intenției de a introduce pulpa de fructe, sucul cu pulpă și sucul concentrat cu pulpă din Theobroma cacao L. („pulpă de cacao”) pe piața Uniunii ca aliment tradițional provenit dintr-o țară terță, în conformitate cu articolul 14 din Regulamentul (UE) 2015/2283. Solicitanții solicită ca pulpa de fructe, sucul cu pulpă și sucul concentrat cu pulpă din Theobroma cacao L. să fie consumate ca atare sau ca ingrediente de către populație.

                     (6)

                     În conformitate cu articolul 7 alineatul (2) din Regulamentul de punere în aplicare (UE) 2017/2468, Comisia a cerut solicitanților informații suplimentare în ceea ce privește valabilitatea notificării. Informațiile solicitate au fost transmise la 12 aprilie 2019 și 20 iunie 2019.

                     (7)

                     Datele prezentate de solicitanți demonstrează că pulpa de fructe, sucul cu pulpă și sucul concentrat cu pulpă din Theobroma cacao L. are antecedente pozitive în ceea ce privește siguranța alimentelor în Brazilia.

                     (8)

                     În temeiul articolului 15 alineatul (1) din Regulamentul (UE) 2015/2283, la 22 mai 2019 și la 20 iunie 2019, Comisia a transmis notificările valabile statelor membre și Autorității Europene pentru Siguranța Alimentară (denumită în continuare „autoritatea”).

                     (9)

                     Nici statele membre, nici autoritatea nu au transmis Comisiei obiecții privind siguranța, motivate corespunzător, referitoare la introducerea pe piață în Uniune a pulpei de fructe, a sucului cu pulpă și a sucului concentrat cu pulpă din Theobroma cacao L., în termenul de patru luni prevăzut la articolul 15 alineatul (2) din Regulamentul (UE) 2015/2283.

                     (10)

                     Prin urmare, Comisia ar trebui să autorizeze introducerea pe piață în Uniune a pulpei de fructe, a sucului cu pulpă și a sucului concentrat cu pulpă din Theobroma cacao L. și să actualizeze lista cu alimente noi a Uniunii.

                     (11)

                     Prin urmare, Regulamentul de punere în aplicare (UE) 2017/2470 ar trebui modificat în consecință,

               ADOPTĂ PREZENTUL REGULAMENT:

            Articolul 1

               (1)   Pulpa de fructe, sucul cu pulpă și sucul concentrat cu pulpă din Theobroma cacao L., cu specificațiile din anexa la prezentul regulament, se includ în lista Uniunii cu alimentele noi autorizate, stabilită în Regulamentul de punere în aplicare (UE) 2017/2470.

               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexa la prezentul regulament.

            Articolul 2
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2468 al Comisiei din 20 decembrie 2017 de stabilire a cerințelor administrative și științifice aplicabile alimentelor tradiționale provenite din țări terțe în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 55).

            (3)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        În tabelul 1 (Alimente noi autorizate), se introduce următoarea rubrică, în ordine alfabetică:

                                    Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    „Pulpa de fructe, sucul cu pulpă și sucul concentrat cu pulpă din Theobroma cacao L. (Aliment tradițional provenit dintr-o țară terță)

                                    Nespecificate

                                    Denumirea alimentului nou menționat pe eticheta produselor alimentare care îl conțin este «pulpă de cacao (Theobroma cacao L.)», «suc cu pulpă din cacao (Theobroma cacao L.)» sau «suc concentrat cu pulpă din (Theobroma cacao L.)» în funcție de forma utilizată.”

                        2.

                        În tabelul 2 (Specificații), se inserează următoarea rubrică în ordine alfabetică:

                                    Alimente noi autorizate

                                    Specificații

                                    „Pulpa de fructe, sucul cu pulpă și sucul concentrat cu pulpă din Theobroma cacao L.
                                    (Aliment tradițional provenit dintr-o țară terță)

                                       Descriere/Definiție:

                                    Alimentul tradițional este pulpa fructului de cacao (Theobroma cacao L), care este «o substanță apoasă, mucilaginoasă și acidă în care sunt învelite semințele».
                                    Pulpa fructului de cacao este obținută prin desfacerea păstăilor de cacao, urmate de îndepărtarea cojilor și a boabelor; apoi, pulpa este supusă pasteurizării și congelării. Sucul cu pulpă de cacao și/sau sucul concentrat cu pulpă de cacao sunt produse în urma prelucrării (tratament enzimatic, pasteurizare, filtrare și concentrare).

                                       Date tipice privind compoziția pulpei de fructe, a sucului cu pulpă și a sucului concentrat cu pulpă din cacao

                                    Proteine (g/100 g): 0,0 până la 2,0
                                    Total grăsimi (g/100 g): 0,0 până la 0,2
                                    Total zaharuri (g/100 g): > 11,0
                                    Valori Brix (grade Brix): ≥ 14
                                    pH: 3,3 până la 4,0

                                       Criterii microbiologice

                                    Număr total de microorganisme (aerobe): < 10 000  cfu (1)/g
                                    Enterobacterii: ≤ 10 cfu/g
                                    Salmonelă: Absență în 25 g

               (1)  Cfu: Unități formatoare de colonii.”


title: Regulamentul de punere în aplicare (UE) 2020/207 al Comisiei din 14 februarie 2020 de modificare a Regulamentului (UE) nr. 142/2011 în ceea ce privește importurile de hrană pentru animale de companie din Arabia Saudită (Text cu relevanță pentru SEE)

text:
                  17.2.2020

                  RO

                  Jurnalul Oficial al Uniunii Europene

                  L 43/69

         REGULAMENTUL DE PUNERE ÎN APLICARE (UE) 2020/207 AL COMISIEI
         din 14 februarie 2020
         de modificare a Regulamentului (UE) nr. 142/2011 în ceea ce privește importurile de hrană pentru animale de companie din Arabia Saudită
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (1), în special articolul 41 alineatul (4),
         întrucât:

                     (1)

                     Regulamentul (UE) nr. 142/2011 al Comisiei (2) stabilește normele de punere în aplicare a Regulamentului (CE) nr. 1069/2009, inclusiv condițiile de sănătate publică și de sănătate animală pentru importurile de hrană pentru animale de companie.

                     (2)

                     Cerințele privind importul în Uniune și tranzitul prin Uniune de hrană pentru animale de companie, inclusiv produsele de ros pentru câini, sunt stabilite în secțiunea 1 a capitolului II din anexa XIV la Regulamentul (UE) nr. 142/2011, inclusiv lista țărilor terțe de la rândul 12 din tabelul 2.

                     (3)

                     Autoritățile competente din Regatul Arabiei Saudite au oferit Comisiei asigurări că Regatul Arabiei Saudite poate respecta condițiile de sănătate relevante și poate furniza garanții suficiente în ceea ce privește controalele pe care le efectuează asupra producției de hrană pentru animale de companie obținută de la păsări de curte. Prin urmare, este justificat să se adauge Arabia Saudită pe lista țărilor terțe din care poate fi importată în Uniune și poate tranzita prin Uniune hrana prelucrată pentru animale de companie obținută de la păsări de curte.

                     (4)

                     Prin urmare, tabelul 2 din secțiunea 1 a capitolului II din anexa XIV la Regulamentul (UE) nr. 142/2011 ar trebui modificat în consecință.

                     (5)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Tabelul 2 din secțiunea 1 a capitolului II din anexa XIV la Regulamentul (UE) nr. 142/2011 se modifică în conformitate cu textul din anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 300, 14.11.2009, p. 1.

            (2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).

            ANEXĂ
            Rândul 12 din tabelul 2 din secțiunea 1 a capitolului II din anexa XIV la Regulamentul (UE) nr. 142/2011 se înlocuiește cu următorul text:

                           „12

                           Hrană pentru animale de companie, inclusiv produse de ros pentru câini

                                       (a)

                                       În cazul hranei prelucrate pentru animale de companie și al produselor de ros pentru câini: materiale menționate la articolul 35 litera (a) punctele (i) și (ii).

                                       (b)

                                       În cazul hranei neprelucrate pentru animale de companie: materiale menționate la articolul 35 litera (a) punctul (iii).

                           Hrana pentru animale de companie și produsele de ros pentru câini trebuie să fi fost produse în conformitate cu capitolul II din anexa XIII.

                                       (a)

                                       În cazul hranei neprelucrate pentru animale de companie:
                                       Țări terțe incluse în lista din partea 1 a anexei II la Regulamentul (UE) nr. 206/2010 sau din anexa I la Regulamentul (CE) nr. 798/2008, din care statele membre autorizează importuri de carne proaspătă de la aceleași specii și din care este autorizată doar carnea nedezosată.
                                       În ceea ce privește materiile din pește, țările terțe incluse în lista din anexa II la Decizia 2006/766/CE.

                                       (b)

                                       În cazul produselor de ros pentru câini și al hranei pentru animale de companie, alta decât hrana neprelucrată pentru animalele de companie:
                                       Țările terțe incluse în lista din partea 1 a anexei II la Regulamentul (UE) nr. 206/2010 și următoarele țări:

                                                   (JP) Japonia

                                                   (EC) Ecuador

                                                   (LK) Sri Lanka

                                                   (TW) Taiwan

                                                   (SA) Arabia Saudită (numai hrana prelucrată pentru animale de companie obținută de la păsări de curte)

                                             În cazul hranei prelucrate pentru animale de companie derivate din materii provenite de la pești, țări terțe incluse în lista din anexa II la Decizia 2006/766/CE.

                                       (a)

                                       În cazul conservelor de hrană pentru animale de companie: anexa XV capitolul 3(A).

                                       (b)

                                       În cazul hranei prelucrate pentru animale de companie, alta decât cea în conserve: anexa XV capitolul 3(B).

                                       (c)

                                       În cazul produselor de ros pentru câini: anexa XV capitolul 3(C).

                                       (d)

                                       În cazul hranei neprelucrate pentru animale de companie: anexa XV capitolul 3(D).”


title: Regulamentul de punere în aplicare (UE) 2020/208 al Comisiei din 14 februarie 2020 de modificare a Regulamentului (CE) nr. 29/2009 de stabilire a cerințelor privind serviciile de legături de date pentru cerul unic european (Text cu relevanță pentru SEE)

text:
                  17.2.2020

                  RO

                  Jurnalul Oficial al Uniunii Europene

                  L 43/72

         REGULAMENTUL DE PUNERE ÎN APLICARE (UE) 2020/208 AL COMISIEI
         din 14 februarie 2020
         de modificare a Regulamentului (CE) nr. 29/2009 de stabilire a cerințelor privind serviciile de legături de date pentru cerul unic european
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 44 alineatul (1) litera (a),
         întrucât:

                     (1)

                     Regulamentul (CE) nr. 29/2009 al Comisiei (2) de stabilire a cerințelor privind serviciile de legături de date pentru cerul unic european prevede utilizarea unor metode de lucru specifice legate de schimbul de date dintre echipamentele aflate la bordul aeronavei și cele de la sol. Aceste metode de lucru trebuie să fie puse în aplicare în mod uniform, pentru a se asigura interoperabilitatea și operarea continuă.

                     (2)

                     Documentul EUROCAE ED-120 „Cerințe standard de siguranță și de performanță pentru serviciile de legături de date de trafic aerian în spațiul aerian continental” a fost revizuit recent pentru a elimina orice referire la mesajul downlink (DM – Downlink Message) 89 „MONITORIZARE [numele unității] [frecvență]” ca fiind necesar pentru a sprijini operațiunile de legături de date. Trimiterea actuală la ED-120 inclusă în Regulamentul (CE) nr. 29/2009 nu mai este adecvată pentru a reflecta evoluția standardelor și a principiilor operaționale și pentru a sprijini utilizarea serviciilor de legături de date de către aeronavele certificate, dotate cu funcționalități ATM îmbunătățite.

                     (3)

                     Prin urmare, standardele tehnice minime prevăzute în Regulamentul (CE) nr. 29/2009, pe care trebuie să le respecte operatorii de aeronave, trebuie modificate în consecință.

                     (4)

                     Măsurile prevăzute în prezentul regulament sunt în conformitate cu avizul comitetului înființat prin articolul 127 alineatul (1) din Regulamentul (UE) 2018/1139,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 29/2009 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 212, 22.8.2018, p. 1.

            (2)  Regulamentul (CE) nr. 29/2009 al Comisiei din 16 ianuarie 2009 de stabilire a cerințelor privind serviciile de legături de date pentru cerul unic european (JO L 13, 17.1.2009, p. 3).

            ANEXĂ
            Punctul 11 din anexa III la Regulamentul (CE) nr. 29/2009 se înlocuiește cu următorul text:

                           „11.

                           Eurocae ED-120 Cerințe standard de siguranță și de performanță pentru serviciile de legături de date de trafic aerian în spațiul aerian continental, publicat în mai 2004, inclusiv:

                                       (a)

                                       pentru operatori:

                                                   —

                                                   modificarea 1, publicată în aprilie 2007, și modificarea 2, publicată în octombrie 2007, sau

                                                   —

                                                   modificarea 1, publicată în aprilie 2007, modificarea 2, publicată în octombrie 2007, și modificarea 3, publicată în septembrie 2019;

                                       (b)

                                       pentru furnizorii de ATS:

                                                   —

                                                   modificarea 1, publicată în aprilie 2007, modificarea 2, publicată în octombrie 2007, și modificarea 3, publicată în septembrie 2019.”


title: Regulamentul de punere în aplicare (UE) 2020/211 al Consiliului din 17 februarie 2020 privind punerea în aplicare a Regulamentului (UE) nr. 36/2012 privind măsuri restrictive având în vedere situația din Siria

text:
                  17.2.2020

                  RO

                  Jurnalul Oficial al Uniunii Europene

                  LI 43/1

         REGULAMENTUL DE PUNERE ÎN APLICARE (UE) 2020/211 AL CONSILIULUI
         din 17 februarie 2020
         privind punerea în aplicare a Regulamentului (UE) nr. 36/2012 privind măsuri restrictive având în vedere situația din Siria
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria și de abrogare a Regulamentului (UE) nr. 442/2011 (1), în special articolul 32 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 18 ianuarie 2012, Consiliul a adoptat Regulamentul (UE) nr. 36/2012.

                     (2)

                     Având în vedere faptul că oameni de afaceri importanți realizează profituri mari prin legăturile pe care le au cu regimul Assad și, la rândul lor, contribuie la finanțarea regimului respectiv, inclusiv prin intermediul societăților mixte înființate de anumiți oameni de afaceri și entități importante cu societăți susținute de stat pentru a realiza proiecte de dezvoltare imobiliară pe terenuri expropriate, oamenii de afaceri și entitățile respective sprijină și beneficiază de pe urma regimului Assad, inclusiv prin utilizarea de bunuri imobiliare expropriate.

                     (3)

                     De asemenea, prin faptul că regimul Assad expropriază terenuri care aparțin unor persoane strămutate din cauza conflictului din Siria, respectivele persoane sunt private de posibilitatea de a se întoarce acasă.

                     (4)

                     Pe lista persoanelor fizice și juridice, entităților sau organismelor cărora li se aplică măsuri restrictive, prevăzută în anexa II la Regulamentul (UE) nr. 36/2012, ar trebui adăugate opt persoane fizice și două entități.

                     (5)

                     Prin urmare, Regulamentul (UE) nr. 36/2012 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Anexa II la Regulamentul (UE) nr. 36/2012 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 februarie 2020.

                  Pentru Consiliu

                  Președintele

               J. BORRELL FONTELLES

            (1)  JO L 16, 19.1.2012, p. 1.

            ANEXĂ

               1.
               Pe lista prevăzută în secțiunea A (Persoane) din anexa II la Regulamentul (UE) nr. 36/2012 se adaugă următoarele persoane:

                           Nume

                           Informații de identificare

                           Motive

                           Data includerii pe listă

                           „288.

                           Yasser Aziz ABBAS
                           (alias Yasser, Yaser, Yasr; Aziz, Aziz; Abbas, Abas; ياسر عزيز عباس)

                           Sexul: masculin
                           Data nașterii: 22.8.1978
                           Cetățenia: siriană
                           Rude/asociați/entități sau parteneri de afaceri/legături: Bajaa Trading Services LLC, Qudrah Trading, Tafawoq Tourism Projects Company, Top Business, Yang King, Al-Aziz Group

                           Important om de afaceri care își desfășoară activitatea în Siria. Sprijină regimul și/sau beneficiază de pe urma acestuia prin tranzacții de afaceri, inclusiv contrabandă cu combustibil și transferuri de arme. Yasser Aziz Abbas profită de pe urma facilitării de importuri de petrol în numele regimului sirian și se folosește de relațiile sale cu regimul pentru a obține tratament și tranzacții preferențiale.

                           17.2.2020

                           289.

                           Mahir BurhanEddine AL-IMAM
                           (alias ماهر برهان الدين الإمام)

                           Sexul: masculin
                           Cetățenia: siriană
                           Funcția: administrator general al Telsa Group/Telsa Telecom
                           Rude/asociați/entități sau parteneri de afaceri/legături: Telsa Group/Telsa Telecom; Tazamon Contracting LLC; Castro LLC

                           Important om de afaceri care își desfășoară activitatea în Siria, cu interese comerciale în domeniul turismului, al telecomunicațiilor și al bunurilor imobiliare. În calitate de administrator general al Telsa Communication Group, care este susținut de regim, și al Castro LLC, precum și prin celelalte interese comerciale ale sale, Mahir BurhanEddine Al-Imam beneficiază de pe urma regimului și sprijină politica de finanțare și de lobby a acestuia, precum și politica acestuia în domeniul construcțiilor.

                           17.2.2020

                           290.

                           Waseem AL-KATTAN
                           (alias Waseem, Wasseem, Wassim, Wasim; Anouar; Al‐Kattan, Al-Katan, Al‐Qattan, Al-Qatan; , وسيم أنوار القطان)

                           Sexul: masculin
                           Data nașterii: 4.3.1976
                           Cetățenia: siriană
                           Funcția: președintele Camerei de Comerț a guvernoratului Damasc (provincia rurală)
                           Rude/asociați/entități sau parteneri de afaceri/legături:
                           Larosa Furniture/Furnishing; Jasmine Fields Company Ltd.; Muruj Cham (Murooj al-Cham) Investment and Tourism Group; Adam and Investment LLC; Universal Market Company LLC; trezorierul Federației Camerelor de Comerț siriene

                           Important om de afaceri care își desfășoară activitatea în Siria și care beneficiază de pe urma regimului și îl sprijină. Proprietar al mai multor întreprinderi și societăți holding care deține interese și desfășoară activități în diverse sectoare economice, precum sectorul imobiliar, industria hotelieră de lux și centre comerciale. Waseem Al-Kattan s-a afirmat rapid în calitate de om de afaceri important prin impunerea de taxe asupra unor bunuri introduse ilegal în Ghouta de Est, aflată sub asediu, iar în prezent este implicat în forme agresive de clientelism în beneficiul regimului. În urma legăturilor sale strânse cu regimul, Waseem Al-Kattan beneficiază din punct de vedere financiar de acces favorizat la licitații publice, precum și la licențe și contracte atribuite de agenții guvernamentale.

                           17.2.2020

                           291.

                           Amer FOZ
                           (alias عامر فوز)

                           Sexul: masculin
                           Data nașterii: 11.3.1976
                           Cetățenia: siriană
                           Numărul pașaportului: 06010274747
                           Funcția: administrator general al ASM International General Trading LLC (ASM International Trading)
                           Rude/asociați/entități sau parteneri de afaceri/legături: Samer Foz, persoană inclusă pe lista UE; Aman Holding (Aman Damascus Joint Stock Company), entitate inclusă pe lista UE; ASM International General Trading LLC (ASM International Trading)

                           Important om de afaceri cu interese și activități comerciale personale și familiale în mai multe sectoare ale economiei siriene, inclusiv prin intermediul Aman Holding (cunoscută anterior drept Aman Group). Prin intermediul Aman Holding, beneficiază din punct de vedere financiar de acces la oportunități comerciale și sprijină regimul Assad, inclusiv prin implicarea în dezvoltarea proiectului imobiliar Marota City susținut de regim. Din 2012, este, de asemenea, administratorul general al ASM International Trading LLC.
                           Este în același timp asociat cu fratele său Samer Foz, care, din ianuarie 2019, este inclus pe lista UE ca om de afaceri important care își desfășoară activitatea în Siria și pentru că sprijină regimul sau beneficiază de pe urma acestuia.

                           17.2.2020

                           292.

                           Saqr RUSTOM
                           (alias Saqr, Saqer; As’ad, Asaad, Asad; Al-Rustom, Al-Rostom; صقر رستم, صقر أسعد الرستم)

                           Sexul: masculin
                           Cetățenia: siriană
                           Funcția: șef al Forțelor de apărare națională din Homs
                           Rude/asociați/entități sau parteneri de afaceri/legături: Damas Real Estate Development and Investment LLC

                           Șef al facțiunii locale a Forțelor de apărare națională din Homs (o miliție a regimului Shabiha). Responsabil de participarea respectivei facțiuni la reprimarea brutală a populației civile din Siria. Prin intermediul miliției sale, Saqr Rustom este responsabil pentru crearea mai multor sisteme de obținere de profit de pe urma războiului și, prin urmare, obține beneficii de pe urma regimului sirian și îl susține. Asociat cu persoana inclusă pe listă, Bassam Hassan, unchiul său, cu care a înființat Damas Real Estate Development and Investment LLC pentru a investi în proiecte imobiliare.

                           17.2.2020

                           293.

                           Abdelkader SABRA
                           (alias Abdelkader, Abd el Kader, Abd al Kader, Abdul Kader Abd al Qadr, Abdul Qadr; Sabra, Sabrah; عبد القادر صبرا; عبد القادر صبره)

                           Sexul: masculin
                           Data nașterii: 14.9.1955
                           Cetățenia: siriană, libaneză
                           Funcția: proprietar al Sabra Maritime Agency; șef al Consiliului siriano-turc al oamenilor de afaceri; partener fondator al Phoenicia Tourism Company; președinte al Camerei de navigație maritimă din Siria
                           Rude/asociați/entități sau parteneri de afaceri/legături:
                           Phoenicia Tourism Company (شركة فينيقيا للسياحة); Sabra Maritime Agency (كالة صبره البحرية)

                           Important om de afaceri care își desfășoară activitatea în Siria, cu multiple interese economice, în special în sectorul maritim și al turismului. Fiind unul dintre cei mai importanți magnați din sectorul transportului maritim și un asociat apropiat în afaceri al lui Rami Makhlouf (susținător al regimului și văr cu Bashar al-Assad) Abdelkader Sabra oferă sprijin financiar și economic regimului sirian, inclusiv prin intermediul unor societăți offshore. Abdelkader Sabra beneficiază, de asemenea, de pe urma legăturilor sale cu regimul, care i-au permis să își extindă activitățile în sectorul imobiliar. Este implicat, de asemenea, în activități de spălare a banilor și activități comerciale în sprijinul regimului sirian și al asociaților acestuia.

                           17.2.2020

                           294.

                           Khodr Ali TAHER
                           (alias خضر علي طاه)

                           Sexul: masculin
                           Data nașterii: 1976
                           Cetățenia: siriană
                           Funcția: director și proprietar al Ella Media Services; partener fondator al Castle Security and Protection și al Jasmine Contracting Company; președinte și partener fondator al Syrian Hotel Management Company; administrator și proprietar al Ematel
                           Rude/asociați/entități sau parteneri de afaceri/legături:
                           Citadel for Protection; Guard and Security Services (Castle Security and protection); Ematel LLC (Ematel Communications); Syrian Hotel Management Company; Jasmine Contracting Company

                           Om de afaceri important care își desfășoară activitatea în mai multe sectoare ale economiei siriene, inclusiv securitatea privată, vânzarea cu amănuntul de telefoane mobile, administrarea hotelieră, serviciile de publicitate și remiteri interne de bani.
                           Susține regimul și beneficiază de pe urma acestuia prin cooperarea în cadrul activităților sale comerciale și prin implicarea sa în contrabandă și activități speculative; Khodr Ali Taher deține o serie de societăți și a cofinanțat altele. Implicarea sa în afaceri cu regimul, include participarea la o societate mixtă împreună cu Syrian Transport and Tourism Company, în care Ministerul Turismului deține o participație de două treimi.

                           17.2.2020

                           295.

                           Adel Anwar AL-OLABI
                           (alias Adel Anouar el‐Oulabi, Adil Anwar al-Olabi; عادل أنور العلبي)

                           Sexul: masculin
                           Data nașterii: 1976
                           Cetățenia: siriană
                           Funcția: vicepreședinte al Damascus Cham Holding Company (DCHC); guvernator al Damascului

                           Om de afaceri important care beneficiază de pe urma regimului, pe care îl sprijină. Vicepreședinte al Damascus Cham Holding Company (DCHC), ramura de investiții a guvernoratului Damasc, însărcinată cu administrarea proprietăților guvernoratului Damasc și cu punerea în aplicare a proiectului Marota City.
                           Adel Anwar Al-Olabi este și guvernator al Damascului, numit de Bashar Al-Assad în noiembrie 2018. În calitatea de guvernator al Damascului și vicepreședinte al DCHC, este responsabil de eforturile de punere în aplicare a politicilor regimului de dezvoltare imobiliară pe terenuri expropriate în Damasc (inclusiv a Decretului nr. 66 și a Legii nr. 10) mai ales în cadrul proiectului Marota City.

                           17.2.2020”

               2.
               Pe lista prevăzută în secțiunea B (Entități) din anexa II la Regulamentul (UE) nr. 36/2012 se adaugă următoarele entități:

                           Nume

                           Informații de identificare

                           Motive

                           Data includerii pe listă

                           „77.

                           Al Qatarji Company
                           (alias Qatarji International Group; Al-Sham and Al‐Darwish Company; Khatirji/Katarji/Katerji Group; مجموعة/شركة قاطرخي)

                           Tipul de entitate: societate privată
                           Sectorul de activitate: import/export; transport cu camionul; furnizare de petrol și mărfuri
                           Numele directorului/direcției: Hussam AL-QATIRJI, director general (inclus pe lista UE)
                           Beneficiar efectiv final: Hussam AL‐QATIRJI (inclus pe lista UE)
                           Adresa sediului social: Mazzah, Damascus (Damasc), Syria (Siria)
                           Rude/asociați/entități sau parteneri de afaceri/legături:
                           Arvada/Arfada Petroleum Company JSC

                           Întreprindere importantă care își desfășoară activitatea în mai multe sectoare ale economiei siriene. Prin facilitarea comerțului cu combustibil, arme și muniții între regim și diferiți actori, printre care și ISIS (Daesh), sub pretextul importului și exportului de alimente, prin sprijinirea milițiilor care luptă de partea regimului, precum și prin faptul că profită de legăturile sale cu regimul pentru a-și extinde activitatea comercială. Al Qatarji Company – al cărei consiliu de administrație este condus de o persoană inclusă pe listă, Hossam Qatarji, membru al Adunării Poporului Sirian – sprijină regimul sirian și beneficiază de pe urma acestuia.

                           17.2.2020

                           78.

                           Damascus Cham Holding Company
                           (alias Damascus Cham Private Joint Stock Company; القابضة الشام دمشق)

                           Tipul de entitate: întreprindere publică de drept privat
                           Sectorul de activitate: dezvoltare imobiliară
                           Numele directorului/direcției:
                           Adel Anwar AL-OLABI, vicepreședinte al Consiliului de administrație și guvernator al Damascului (inclus pe lista UE)
                           Beneficiar efectiv final: guvernoratul Damasc
                           Rude/asociați/entități sau parteneri de afaceri/legături:
                           Rami Makhlouf (inclus pe lista UE); Samer Foz (inclus pe lista UE); Mazen Tarazi (inclus pe lista UE);
                           Talas Group, care aparține omului de afaceri Anas Talas (inclus pe lista UE); Exceed Development and Investment Company, care aparține unor investitori privați, Hayan Mohammad Nazem Qaddour și Maen Rizk Allah Haykal (ambii incluși pe lista UE); Khaled Al‐Zubaidi și Nader Qalei (ambii incluși pe lista UE)

                           Damascus Cham Holding Company a fost înființată de regim pentru a funcționa ca ramură de investiții a guvernoratului Damasc, fiind însărcinată cu administrarea proprietăților guvernoratului Damasc și cu punerea în aplicare a proiectului Marota City, un proiect imobiliar de lux, amplasat pe terenuri expropriate în special în temeiul Decretului nr. 66 și al Legii nr. 10.
                           Prin gestionarea punerii în aplicare a proiectului Marota City, Damascus Cham Holding (al cărui vicepreședinte este guvernatorul Damascului) sprijină regimul sirian, beneficiază de pe urma acestuia și oferă beneficii oamenilor de afaceri care întrețin legături strânse cu regimul și care au încheiat acorduri lucrative cu această entitate prin intermediul unor parteneriate public-private

                           17.2.2020”


title: Regulamentul de punere în aplicare (UE) 2020/218 al Comisiei din 17 februarie 2020 de modificare pentru a 309-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da’esh) și cu organizația Al-Qaida

text:
                  18.2.2020

                  RO

                  Jurnalul Oficial al Uniunii Europene

                  L 44/15

         REGULAMENTUL DE PUNERE ÎN APLICARE (UE) 2020/218 AL COMISIEI
         din 17 februarie 2020
         de modificare pentru a 309-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da’esh) și cu organizația Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da’esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 enumeră persoanele, grupurile și entitățile cărora li se aplică înghețarea fondurilor și a resurselor economice în conformitate cu regulamentul respectiv.

                     (2)

                     La 20 iunie 2017, Comitetul pentru sancțiuni al Consiliului de Securitate al Organizației Națiunilor Unite a decis să modifice două mențiuni din lista de persoane, grupuri și entități cărora ar trebui să li se aplice înghețarea fondurilor și a resurselor economice.

                     (3)

                     Prin urmare, anexa I la Regulamentul (CE) nr. 881/2002 ar trebui modificată în consecință.

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 139, 29.5.2002, p. 9.

            ANEXĂ
            La rubrica „Persoane fizice” din anexa I la Regulamentul (CE) nr. 881/2002, datele de identificare pentru următoarele mențiuni se modifică astfel:

                        1.

                        „Abdul Haq [alias (a) Maimaitiming Maimaiti, (b) Abdul Heq, (c) Abuduhake, (d) Abdulheq Jundullah, (e) 'Abd Al- Haq, (f) Memetiming Memeti, (g) Memetiming Aximu, (h) Memetiming Qekeman, (i) Maiumaitimin Maimaiti, (j) Abdul Saimaiti, (k) Muhammad Ahmed Khaliq, (l) Maimaiti Iman, (m) Muhelisi, (n) Qerman, (o) Saifuding]. Data nașterii: 10.10.1971. Locul nașterii: Districtul Chele, Zona Khuttan, Regiunea Autonomă Xinjiang Uighur, China. Cetățenie: chineză. Număr național de identificare: 653225197110100533 (carte de identitate chinezească). Alte informații: (a) localizat în Pakistan în aprilie 2009; (b) se presupune că ar fi decedat în Pakistan în februarie 2010. Data desemnării menționată la articolul 2a alineatul (4) litera (b): 15.4.2009.”
                        se înlocuiește cu următorul text:
                        „Abdul Haq [alias (a) Maimaitiming Maimaiti, (b) Abdul Heq, (c) Abudu Hake, (d) Abdul Heq Jundullah, (e) 'Abd Al-Haq, (f) Memetiming Memeti, (g) Memetiming Aximu, (h) Memetiming Qekeman, (i) Maiumaitimin Maimaiti, (j) Abdul Saimaiti, (k) Muhammad Ahmed Khaliq, (l) Maimaiti Iman, (m) Muhelisi, (n) Qerman, (o) Saifuding]. Data nașterii: 10.10.1971. Locul nașterii: Zona Hetian, Regiunea Autonomă Xinjiang Uighur, China. Cetățenie: chineză. Număr național de identificare: 653225197110100533 (numărul cărții de identitate chinezești). Alte informații: (a) Șef general și comandant al Mișcării Islamice din Turkistanul de Est (Eastern Turkistan Islamic Movement). Implicat în colectarea de fonduri și recrutarea pentru această organizație, (b) localizat în Afganistan în iulie 2016, (c) anterior (aprilie 2009) localizat în Pakistan. Data desemnării menționată la articolul 7d alineatul (2) litera (i): 15.4.2009.”

                        2.

                        „Abu Bakr Al-Jaziri (alias Yasir Al-Jazari). Cetățenie: (a) algeriană, (b) palestiniană. Alte informații: (a) responsabil financiar al Comitetului de susținere afgan (Afghan Support Committee – ASC), (b) intermediar și expert în comunicare al Al-Qaida, (c) în aprilie 2010 se presupunea că se afla în Algeria. Data desemnării menționată la articolul 2a alineatul (4) litera (b): 11.1.2002.”
                        se înlocuiește cu următorul text:
                        „Boubekeur Boulghiti [alias (a) Boubakeur Boulghit, (b) Abu Bakr al-Jaziri, (c) Abou Bakr Al Djazairi, (d) Abou Yasser El Djazairi, (e) Yasir Al-Jazari, (f) Abou Yasser Al-Jaziri]. Data nașterii: 13.2.1970. Locul nașterii: Rouiba, Alger, Algeria. Cetățenie: (a) algeriană, (b) palestiniană. Alte informații: (a) responsabil financiar al Comitetului de susținere afgan (Afghan Support Committee – ASC), (b) intermediar și expert în comunicare al Al-Qaida, (c) în aprilie 2010 se presupunea că se afla în Algeria, (d) fiul lui Mohamed și Fatma Aribi. Data desemnării menționată la articolul 7d alineatul (2) litera (i): 11.1.2002.”


title: Regulamentul de punere în aplicare (UE) 2020/219 al Comisiei din 17 februarie 2020 de modificare a Regulamentului (CE) nr. 314/2004 al Consiliului privind anumite măsuri restrictive împotriva Zimbabwe

text:
                  18.2.2020

                  RO

                  Jurnalul Oficial al Uniunii Europene

                  L 44/17

         REGULAMENTUL DE PUNERE ÎN APLICARE (UE) 2020/219 AL COMISIEI
         din 17 februarie 2020
         de modificare a Regulamentului (CE) nr. 314/2004 al Consiliului privind anumite măsuri restrictive împotriva Zimbabwe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 314/2004 al Consiliului din 19 februarie 2004 privind anumite măsuri restrictive împotriva Zimbabwe (1), în special articolul 11 litera (b),
         întrucât:

                     (1)

                     Anexa II la Decizia 2011/101/PESC a Consiliului (2) identifică persoanele fizice și juridice cărora trebuie să li se aplice restricții, astfel cum se prevede la articolul 5 din decizia menționată.

                     (2)

                     Regulamentul (CE) nr. 314/2004 pune în aplicare decizia respectivă în măsura în care este necesară o acțiune la nivelul Uniunii. Mai exact, în anexa III la Regulamentul (CE) nr. 314/2004 sunt indicate persoanele și entitățile cărora li se aplică înghețarea fondurilor și a resurselor economice în temeiul regulamentului respectiv.

                     (3)

                     La data de 17 februarie 2020, Consiliul a decis să elimine din anexa II la Decizia 2011/101/PESC a Consiliului mențiunea referitoare la o persoană decedată.

                     (4)

                     Prin urmare, anexa III la Regulamentul (CE) nr. 314/2004 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 314/2004 se înlocuiește cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 55, 24.2.2004, p. 1.

            (2)  Decizia 2011/101/PESC a Consiliului din 15 februarie 2011 privind măsuri restrictive împotriva Zimbabwe (JO L 42, 16.2.2011, p. 6).

            ANEXĂ

                     „ANEXA III
                     Lista persoanelor și a entităților menționate la articolul 6
                     I.   Persoane

                                 Nume (și eventuale pseudonime)

                                 Date de identificare

                                 Motivele desemnării

                                             (2)

                                             Mugabe, Grace

                                 Data nașterii: 23.7.1965
                                 Pașaport AD001159
                                 ID 63-646650Q70

                                 Fostă secretară a Ligii femeilor din cadrul partidului ZANU-PF (Zimbabwe African National Union – Patriotic Front), implicată în activități care subminează grav democrația, respectarea drepturilor omului și statul de drept. A preluat Iron Mark Estate în 2002; se presupune că obține în mod ilicit mari profituri din minele de diamante.

                                             (5)

                                             Chiwenga, Constantine

                                 Comandantul forțelor de apărare din Zimbabwe, general (fost comandant al armatei, general-locotenent)
                                 Data nașterii: 25.8.1956
                                 Pașaport AD000263
                                 ID 63-327568M80

                                 Membru al Comandamentului Operațional Comun și complice la definirea sau aplicarea unei politici de stat represive. A folosit armata pentru preluarea controlului asupra fermelor. În timpul alegerilor din 2008, a fost principalul responsabil de violențele săvârșite în cursul alegerilor prezidențiale.

                                             (6)

                                             Shiri, Perence (alias Bigboy) Samson Chikerema

                                 Mareșal de aviație (forțele aeriene)
                                 Data nașterii: 1.11.1955
                                 ID 29-098876M18

                                 Ofițer cu grad superior în armată și membru al Comandamentului Operațional Comun al ZANU-PF și complice la definirea sau aplicarea unei politici de stat opresive. Implicat în violențe politice, inclusiv în timpul alegerilor din 2008, în provincia Mashonaland Vest și în districtul Chiadzwa.

                                             (7)

                                             Sibanda, Phillip Valerio (alias Valentine)

                                 Comandantul armatei naționale din Zimbabwe, general-locotenent
                                 Data nașterii: 25.8.1956 sau 24.12.1954
                                 ID 63-357671H26

                                 Cadru militar cu grad superior în armată, având legături cu guvernul și complice la definirea sau aplicarea unei politici de stat opresive.

                           II.   Entități

                                 Nume

                                 Date de identificare

                                 Motivele desemnării

                                 Zimbabwe Defence Industries

                                 10th floor, Trustee House, 55 Samora Machel Avenue, PO Box 6597, Harare, Zimbabwe

                                 Asociată Ministerului Apărării și facțiunii ZANU-PF a guvernului.

               ”


title: Regulamentul de Punere în Aplicare (UE) 2020/221 al Comisiei din 14 februarie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Saucisse de Morteau”/„Jésus de Morteau” (IGP)

text:
                  19.2.2020

                  RO

                  Jurnalul Oficial al Uniunii Europene

                  L 46/1

         REGULAMENTUL DE PUNERE ÎN APLICARE (UE) 2020/221 AL COMISIEI
         din 14 februarie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Saucisse de Morteau”/„Jésus de Morteau” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al indicației geografice protejate „Saucisse de Morteau”/„Jésus de Morteau”, înregistrată în temeiul Regulamentului (UE) nr. 751/2010 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Saucisse de Morteau”/„Jésus de Morteau” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (UE) nr. 751/2010 al Comisiei din 20 august 2010 de înregistrare a unei denumiri în Registrul denumirilor de origine protejate și al indicațiilor geografice protejate [Saucisse de Morteau sau Jésus de Morteau (IGP)] (JO L 220, 21.8.2010, p. 57).

            (3)  JO C 344, 11.10.2019, p. 11.


title: Regulamentul de punere în aplicare (UE) 2020/228 al Comisiei din 19 februarie 2020 privind autorizarea eritrozinei ca aditiv pentru hrana câinilor și a pisicilor (Text cu relevanță pentru SEE)

text:
                  20.2.2020

                  RO

                  Jurnalul Oficial al Uniunii Europene

                  L 47/1

         REGULAMENTUL DE PUNERE ÎN APLICARE (UE) 2020/228 AL COMISIEI
         din 19 februarie 2020
         privind autorizarea eritrozinei ca aditiv pentru hrana câinilor și a pisicilor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații. Articolul 10 alineatul (2) din Regulamentul (CE) nr. 1831/2003 prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     Eritrozina a fost autorizată, fără limită de timp, în conformitate cu Directiva 70/524/CEE, ca aditiv pentru hrana peștilor ornamentali, făcând parte din grupa „coloranți, inclusiv pigmenți”, la rubrica „alți coloranți”. De asemenea, eritrozina a fost autorizată, fără limită de timp, ca aditiv pentru hrana câinilor și a pisicilor, aparținând grupei „coloranți, inclusiv pigmenți” de la rubrica „agenți coloranți autorizați prin norme comunitare pentru colorarea produselor alimentare”. Aditivul a fost ulterior înscris în Registrul aditivilor pentru hrana animalelor ca produs existent, în conformitate cu articolul 10 alineatul (1) litera (b) din Regulamentul (CE) nr. 1831/2003.

                     (3)

                     În conformitate cu articolul 10 alineatul (2) coroborat cu articolul 7 din Regulamentul (CE) nr. 1831/2003, s-a depus o cerere de reevaluare a eritrozinei ca aditiv pentru hrana peștilor ornamentali, a câinilor și a pisicilor. Solicitantul a cerut ca aditivul să fie clasificat în categoria „aditivi senzoriali” și în grupa funcțională „coloranți”. În conformitate cu articolul 7 din Regulamentul (CE) nr. 1831/2003, solicitantul a solicitat și autorizarea eritrozinei pentru o nouă utilizare ca aditiv pentru hrana reptilelor și clasificarea substanței în categoria „aditivi senzoriali” și în grupa funcțională „coloranți”. Ulterior, solicitantul a retras cererea pentru pești ornamentali și reptile. Cererea a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.

                     (4)

                     În avizele sale din 16 noiembrie 2011 (3), 8 septembrie 2015 (4) și 3 aprilie 2019 (5), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, eritrozina nu are efecte adverse asupra sănătății animalelor. Autoritatea a concluzionat, de asemenea, că eritrozinei i-au fost atribuite reacții dermatologice, inclusiv fotosensibilitate, eritrodermie și descuamare, iar o expunere a tractului respirator inferior este considerată un pericol pentru utilizatorii aditivului. Prin urmare, Comisia consideră că trebuie luate măsuri adecvate de protecție pentru a preveni efectele adverse asupra sănătății umane, în special în ceea ce privește utilizatorii aditivului. În conformitate cu Regulamentul (CE) nr. 429/2008 al Comisiei (6), în urma primei etape a evaluării riscurilor pentru mediu s-a concluzionat că eritrozina, un aditiv destinat animalelor de la care nu se obțin alimente, este exceptată de la evaluare suplimentară, dată fiind probabilitatea mică de a avea vreun efect semnificativ asupra mediului, în condițiile în care în avizele autorității menționate mai sus nu s-a identificat nicio dovadă științifică care să genereze îngrijorare. Autoritatea a concluzionat, de asemenea, că substanța în cauză este eficace în ceea ce privește adăugarea de culoare în hrana pentru animale și modificarea în mod favorabil a culorii peștilor ornamentali. Autoritatea nu consideră că sunt necesare cerințe specifice de monitorizare ulterioară introducerii pe piață. De asemenea, autoritatea a verificat raportul privind metoda de analiză a aditivului pentru hrana animalelor, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea eritrozinei arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui aditiv trebuie să fie autorizată, conform specificațiilor din anexa la prezentul regulament.

                     (6)

                     Deoarece nu există motive legate de siguranță care să impună aplicarea imediată a modificărilor condițiilor de autorizare a substanței în cauză, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizare
            Substanța specificată în anexă, aparținând categoriei „aditivi senzoriali” și grupei funcționale „coloranți” este autorizată ca aditiv în hrana animalelor în condițiile menționate în anexa respectivă.

            Articolul 2
            Măsuri tranzitorii

               (1)   Substanța specificată în anexă și preamestecurile care o conțin care sunt produse și etichetate înainte de 11 septembrie 2020 în conformitate cu normele aplicabile înainte de 11 martie 2020 se poate introduce pe piață și utiliza în continuare, până la epuizarea stocurilor existente.

               (2)   Materiile prime furajere și furajele combinate care conțin substanța menționată în anexă, care sunt produse și etichetate înainte de 11 martie 2022 în conformitate cu normele aplicabile înainte de 11 martie 2020 se pot introduce pe piață și utiliza în continuare, până la epuizarea stocurilor existente.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  EFSA Journal 2011;9(12):2447.

            (4)  EFSA Journal 2015;13(9):4233.

            (5)  EFSA Journal 2019;17(5):5699

            (6)  Regulamentul (CE) nr. 429/2008 al Comisiei din 25 aprilie 2008 privind normele de punere în aplicare a Regulamentului (CE) nr. 1831/2003 al Parlamentului European și al Consiliului cu privire la pregătirea și prezentarea cererilor, precum și la evaluarea și autorizarea aditivilor din hrana animalelor (JO L 133, 22.5.2008, p. 1).

            ANEXĂ

                        Numărul de identificare al aditivului

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de substanță activă/kg de hrană pentru animale completă cu un conținut de umiditate de 12 %

                           Categorie: aditivi senzoriali. Grupul funcțional: coloranți. (i) substanțe care colorează sau restabilesc culoarea hranei pentru animale

                        2a127

                        Eritrozină

                           Compoziția aditivului:

                        Eritrozină descrisă ca o sare de sodiu (component principal).
                        Stare solidă

                        Câini
                        Pisici

                        -
                        -

                        -
                        -

                        16
                        13

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea acestora. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie.

                        11.3.2030

                           Caracterizarea substanței active ca sarea de sodiu:

                        Eritrozina constă în principal din benzoat monohidrat disodic de 2-(2,4,5,7-tetraiodo-3-oxido-6-oxoxanten-9-il) și materii colorante auxiliare împreună cu clorură de sodiu și/sau sulfat de sodiu drept componente principale incolore.
                        Sărurile de calciu și potasiu sunt, de asemenea, permise.
                        Formula chimică: C20H6I4Na2O5·H2O
                        Numărul CAS: 16423-68-0
                        Formă solidă, produsă prin sinteză chimică.
                        Criterii de puritate

                                    —

                                    Substanțe colorante totale calculate ca sare de sodiu anhidră ≥ 87 % (analiză)

                                    —

                                    Ioduri anorganice ≤ 0,1 % (calculate ca iodură de sodiu)

                                    —

                                    Substanță insolubilă în apă: ≤ 0,2 %

                                    —

                                    Substanțe colorante auxiliare (cu excepția fluoresceinei) ≤ 4,0 %

                                    —

                                    Fluoresceină ≤ 20 mg/kg

                                    —

                                    Compuși organici alții decât substanțe colorante:

                                                —

                                                Tri-iodorezorcinol ≤ 0,2 %

                                                —

                                                Acid 2-(2,4-dihidroxi-3,5-diiodobenzoil) benzoic ≤ 0,2 %

                                                —

                                                Materii extractibile cu eter: dintr-o soluție cu pH între 7 și 8 ≤ 0,2 %

                           Metoda analitică
                            (1)

                        Pentru cuantificarea eritrozinei în aditivul pentru hrana animalelor:

                                    —

                                    spectrofotometrie la 526 nm [Regulamentul (UE) nr. 231/2012 al Comisiei care face trimitere la Monografiile FAO JECFA nr. 1 (vol. 4)]

                              Pentru cuantificarea eritrozinei în hrana animalelor:

                                    —

                                    cromatografie lichidă de înaltă performanță cuplată cu spectrometrie de masă în tandem (LC-MS/MS)

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de Punere În Aplicare (Ue) 2020/229 Al Comisiei din 19 februarie 2020 privind autorizarea L-triptofanului ca aditiv pentru hrana tuturor speciilor de animale (Text cu relevanță pentru SEE)

text:
                  20.2.2020

                  RO

                  Jurnalul Oficial al Uniunii Europene

                  L 47/5

         REGULAMENTUL DE PUNERE ÎN APLICARE (Ue) 2020/229 AL COMISIEI
         din 19 februarie 2020
         privind autorizarea L-triptofanului ca aditiv pentru hrana tuturor speciilor de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, au fost depuse cereri de autorizare a substanței L-triptofan produse de Escherichia coli KCCM 80135, Escherichia coli KCCM 80152, Escherichia coli CGMCC 7.248 sau Corynebacterium glutamicum KCCM 80176. Aceste cereri au fost însoțite de detaliile și documentele necesare în conformitate cu articolul 7 alineatul (3) din regulamentul respectiv al Comisiei Europene.

                     (3)

                     Cererile se referă la autorizarea substanței L-triptofan produsă de Escherichia coli KCCM 80135, Escherichia coli KCCM 80152, Escherichia coli CGMCC 7.248 sau Corynebacterium glutamicum KCCM 80176 ca aditiv pentru hrana tuturor speciilor de animale în vederea clasificării în categoria „aditivi nutriționali”.

                     (4)

                     În avizele sale din 22 ianuarie 2019 (2), 2 aprilie 2019 (3), 3 aprilie 2019 (4) și 16 mai 2019 (5), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, substanța L-triptofan produsă de Escherichia coli KCCM 80135, Escherichia coli KCCM 80152, Escherichia coli CGMCC 7.248 sau Corynebacterium glutamicum KCCM 80176 nu are efecte adverse asupra sănătății animalelor nerumegătoare, sănătății consumatorilor sau asupra mediului. Pentru ca să nu prezinte riscuri pentru rumegătoare, substanța L-triptofan trebuie să fie protejată contra degradării în rumen. Autoritatea a declarat existența unui risc pentru utilizatorii aditivului în cazul inhalării, datorită nivelurilor de endotoxină ale substanței L-triptofan produse de Escherichia coli KCCM 80152 și Escherichia coli CGMCC 7.248. Prin urmare, Comisia consideră că trebuie luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Autoritatea a considerat substanța L-triptofan produsă de Escherichia coli KCCM 80135, Escherichia coli KCCM 80152, Escherichia coli CGMCC 7.248 sau Corynebacterium glutamicum KCCM 80176 ca o sursă eficace a aminoacidului esențial triptofan pentru animalele nerumegătoare; pentru ca substanța L-triptofan administrată ca supliment să fie pe deplin eficace pentru rumegătoare, aceasta trebuie să fie protejată contra degradării în rumen. Autoritatea nu consideră că sunt necesare cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea substanței L-triptofan produse de Escherichia coli KCCM 80135, Escherichia coli KCCM 80152, Escherichia coli CGMCC 7.248 sau Corynebacterium glutamicum KCCM 80176 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea substanței respective trebuie autorizată în conformitate cu specificațiile din anexa la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Substanța specificată în anexă, aparținând categoriei „aditivi nutriționali” și grupei funcționale „aminoacizi, sărurile acestora și produsele analoage”, este autorizată ca aditiv pentru hrana animalelor în condițiile prevăzute în anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  EFSA Journal 2019;17(2):5601.

            (3)  EFSA Journal 2019;17(5):5694.

            (4)  EFSA Journal 2019;17(5):5695.

            (5)  EFSA Journal 2019;17(6):5729.

            ANEXĂ

                        Numărul de identificare al aditivului

                        Numele deținătorului autorizației

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg/kg de furaj complet cu un conținut de umiditate de 12 %

                           Categoria aditivilor nutriționali. Grup funcțional: aminoacizi, sărurile acestora și produse analoage.

                        3c441

                        -

                        L-triptofan

                           Compoziția aditivului:

                        Pulbere cu un conținut de L-triptofan de minimum 98 % (raportat la substanța uscată).
                        Conținut maxim de 10 mg/kg de 1,1′-etilidenă-bis-L-triptofan (EBT).

                        Toate speciile

                        -

                        -

                        -

                                    1.

                                    L-triptofanul poate fi introdus pe piață și utilizat ca aditiv sub formă de preparat.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a aborda riscurile potențiale în caz de inhalare, de contact cu pielea sau cu ochii. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv echipamente de protecție respiratorie, ochelari și mănuși de protecție.

                                    3.

                                    Conținutul de endotoxine al aditivului și potențialul său de a genera pulberi trebuie să asigure o expunere maximă la endotoxine de 1 600  UI endotoxine/m3 de aer  (2).

                                    4.

                                    L-triptofanul poate fi utilizat prin intermediul apei de băut.

                                    5.

                                    Pentru rumegătoare, L-triptofanul trebuie protejat împotriva degradării în rumen.

                                    6.

                                    Etichetarea aditivului trebuie să indice conținutul de umiditate.

                                    7.

                                    Etichetarea aditivului și a preamestecurilor trebuie să indice următoarele:
                                    „Suplimentarea cu L-triptofan, îndeosebi prin intermediul apei de băut, ar trebui să țină seama de toți aminoacizii esențiali și esențiali în anumite condiții pentru a evita dezechilibrele.”

                        11.3.2030

                           Caracterizarea substanței active:

                        L-triptofan produs prin fermentare cu Escherichia coli KCCM 80135 sau

                           Escherichia coli KCCM 80152 sau

                           Escherichia coli CGMCC 7.248 sau

                           Corynebacterium glutamicum KCCM 80176.
                        Formula chimică: C11H12N2O2

                        Nr. CAS: 73-22-3

                           Metode analitice
                            (1):
                        Pentru identificarea L-triptofanului în aditivul pentru hrana animalelor:

                                    —

                                    Codexul substanțelor chimice din alimente (Food Chemical Codex) „L-tryptophan monograph”.

                              Pentru determinarea triptofanului în aditivul pentru hrana animalelor și în preamestecuri:

                                    —

                                    Cromatografie lichidă de înaltă performanță cuplată prin detectarea fluorescenței (HPLC-FLD) – EN ISO 13904

                              Pentru determinarea triptofanului în hrana combinată pentru animale și în materiile prime destinate hranei pentru animale:

                                    —

                                    Cromatografie lichidă de înaltă performanță prin detectarea fluorescenței (HPLC-FLD) – Regulamentul (CE) nr. 152/2009 al Comisiei (anexa III secțiunea G)

                              Pentru determinarea triptofanului în apă:

                                    —

                                    Cromatografie lichidă de înaltă performanță prin detectarea fluorescenței (HPLC-FLD)

               (1)  Expunerea este calculată pe baza nivelului de endotoxine și a potențialului de pudraj al aditivului în conformitate cu metoda utilizată de EFSA [EFSA Journal 2017;15(3):4705]; metoda analitică: Farmacopeea Europeană 2.6.14 (endotoxine bacteriene).

               (2)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports.